《送徐次履还宣城》
清代·米汉雯

弱龄事章句，缟纻慕畴昔。思与贤豪人，盟心矢金石。

江南今日贤徐子，藉甚诗名推正始。到来为结忘年交。

魏都高宴差堪拟。每逢予唱必和歌，萧寺空斋取次过。

登高共草银镂管，遥夜同倾金叵罗。三时去我如过翼，世事悠悠那终极。

酒酣击筑呼呜呜，搔首问天长太息。素心自问久为群，促膝披襟细论文。

囊中琼玖投将遍，君言归卧姑山云。姑山崔嵬势无敌，四时苍翠常如滴。

谢朓青山俯碧湍，谪仙楼阁临丹壁。知君卜筑枕通川，松竹盘纡薜荔连。

长风密谷朝舒啸，皎月清溪夜扣舷。自是此乡饶足乐，留君不住怀殊恶。

灞上长条惨客装，草堂梁月愁罗幕。行程况复正当秋，云白枫丹雁影稠。

更持此日惊人句，为寄长安诸旧游。

作者简介：顺天宛平人，字紫来，号秀嵓。米万钟孙。顺治十八年进士。康熙间试鸿博，授编修，充云南乡试正考官，擢侍讲。工诗，与王士禛时贤唱和。书法学宋米芾，亦呼“小米”。兼精金石篆刻。贤《漫园诗集》、《始存集》。